
NETTER PÅ MAHAL


I Las Vegas blir dine drømmer virkelige! Den indiske forretningsmannen er fullstendig klar over dette da han velger byen for sitt storslåtte hotell Mahal. Men verdier og tradisjoner settes på prøve da det viser seg at hans voksnes barn har helt andre drømmer … Dette er del en i miniserien Netter på Mahal.

Sophia Singh Sasson bruker evnen til å dagdrømme til å skrive historier hun håper vil gi deg håp, få deg til å gråte og le så du spruter te ut av nesen. Hun er født i Mumbai i India og har bodd i India og Canada. For tiden er hun bosatt i Washington D.C. Hun elsker å lese, reise til eksotiske steder for å gjøre research, bake fancy kaker, drive med vannsport og se på Bollywood-filmer.


Til alle kvinner som har opplevd kjærlighetssorg. Nye sjanser finnes. Tro meg. Og takk til mannen min, som ga meg en ny sjanse og er min drømmeprins. 

Han eier rommet selv når det ikke tilhører ham.

Det første punktet på memoet Rani Gupta hadde skrevet for sjefen, traff spikeren på hodet. Alle rundt bordet reiste seg da Arjun Singh kom inn. Han var høy, selvsikker, ulastelig kledd i en skreddersydd dress. Håret var like flott som på en hårmodell, og han gikk med målbevisste skritt. Indias mest sexy mann. Det var det han ble kalt i media. Tittelen var vanligvis reservert for Bollywood-stjerner eller nye mannlige modeller. Det var Indias versjon av den mest ettertraktede ungkaren. For første gang på tjue år, hadde tittelen gått til en forretningsmann. Hotelleieren Arjun Singh, forhåpentlig RKS Architectures nye klient.

«La meg stå for snakkingen», hvisket Delia Dietz, sjefen til Rani.

Ikke søren! Rani bet tennene sammen og klarte å la være å si noe. Forfremmelsespapirene lå på sjefens skrivebord. Forfremmelsen jeg skulle hatt for to år siden. Det var best å syde av sinne innvendig. Hun ville ikke gi Delia et påskudd til å si nei til forfremmelsen. Igjen.

Arjun Singh hilste på alle rundt bordet. Stemmen var dyp og melodisk. Han snakket med indisk aksent, men det var lett å høre at han hadde gått på en engelsk kostskole. Han slo ut med hånden som tegn på at alle kunne sette seg. Rani sank ned på skinnstolen og tok en slurk av kaffen. Selv kaffen er bedre her oppe. Styrerommet var innredet for å imponere. De store vinduene hadde utsikt mot hovedgaten i Las Vegas. Alle overflatene i rommet skinte.

De begynte møtet med presentasjoner. Arjuns gyllenbrune øyne beveget seg raskt rundt bordet, men stoppet da Rani presenterte seg. Delia begynte å snakke, men Arjun holdt blikket festet på Rani. Hun stirret fascinert tilbake på ham, glad for at den mellombrune fargen skjulte varmen som steg opp i kinnene. Det ene øyenbrynet hans hevet seg så vidt, og hun svelget hardt. Fanken.

Han brøt øyekontakten, og hun pustet ut. Hva var det? Hadde hun ikke visst bedre, kunne hun ha sverget på at hun hadde fanget interessen hans, om så bare for et kort øyeblikk. Hun skjøv vekk den tanken. En mann som Arjun Singh la ikke merke til kvinner som henne. Indias mest sexy mann vasset i vakre kvinner. En vanlig, litt lubben kvinne som henne ble ikke lagt merke til av sånne menn. Hun måtte ha tolket blikket hans feil. Hun hadde begrenset erfaring med menn. Den eneste hun hadde hatt et intimt forhold med, var eksmannen. Hva visste vel hun om flørting?

«Namaste, Mr. Singh», sa Delia. Hun hadde senket stemmen, og ordet namaste var strukket ut som om hun var en yogainstruktør som oppmuntret elevene til å finne indre fred. Rani prøvde å la være å himle med øynene. Hun syntes det så ut som om Arjun også prøvde på det. Indere brukte namaste som en respektfull hilsen når man møttes eller skiltes, ikke som en new age-messing.

«Vi er så glade for at du er kommet helt fra India for å møte oss. Naboen min er fra Bangalore, og jeg snakket nylig med ham om å reise dit. Men du er fra Rajasthan, vet jeg, og det ligger i nord, selvfølgelig  …»

Ti, ni, åtte  … Rani telte taust ned sekundene. Hun kom til fem før Arjun Singh løftet hånden for å få Delia til å stoppe. «Med all respekt, tiden min er begrenset, så la oss starte møtet.»

Ikke prøv å underholde ham med historier om India eller indere du kjenner. Han synes det virker nedlatende.

Sjefen hennes hadde åpenbart ikke tatt seg tid til å lese memoet. Delia kremtet og trykket på en knapp på fjernkontrollen. To trepaneler gled til side og avdekket en tv-skjerm. Mens Delia snakket seg gjennom PowerPoint-presentasjonen, vokste Ranis skuffelse. Delia hadde ikke gått for noen av ideene hennes for resepsjonen, kasinoet eller rommene. Alt arbeidet hennes var bortkastet. Den generiske Vegas-designen Delia presenterte for dem, var helt feil for Arjuns hotell. Rani kikket stjålent på ham. Arjun trommet med fingrene på bordet, og Rani beundret dem – lange, slanke med velpleide negler. Hun skjulte sine egne nedbitte negler. Liker han disse kjedelige planene? Delia var kommet til eierens leilighet, og Rani ble gledelig overrasket over at de hadde valgt planene hennes. Leiligheten var usedvanlig stor, så de hadde nok ikke hatt noen planer de kunne gjenbruke.

Da Delia var ferdig, løftet Arjun en hånd igjen. «Jeg trenger ikke å høre mer. Med ett unntak er dette de samme elendige innredningsplanene som alle de andre firmaene i Las Vegas har presentert. Jeg har forkastet dem.»

Han er kjent for sin skarpe tunge og nådeløse fremgangsmåte.

Delia så utilpass ut. Rani hadde ikke noe imot å se Delia jekket ned litt, men hun følte seg ikke så høy i hatten selv. Forkastet han planen for leiligheten? Han hadde jo ikke sett hele planen ennå.

«Mr. Singh, kan du utdype innvendingene?» sa Delia.

«Det eneste originale her, er planene for eierens leilighet. Hva inspirerte deg til å bruke et jaali-tema?»

Rani rykket til. Hjertet dunket hardt og raskt. Hun stirret på Delia og motsto trangen til å rekke opp hånden som en skolejente.

«Vel, vi ville ha noe storslått som Taj Mahal og  …» begynte Delia.

Rani stønnet taust. Arjun Singh lukket presentasjonsmappen. «Du har åpenbart ingen anelse om hva jeg snakker om. Dette møtet var bortkastet tid.» Han skjøv stolen tilbake.

«Det sto at du ville ha en design som legger til rette for både et åpent konsept og privatliv. Som du vet, har jaali-modellen porøse vegger som slipper inn lys og luft, men også gir privatliv. Mønstret kan bli skåret ut i stein eller tre. Design-valgene er endeløse og kan gi en unik atmosfære for hotellet.» Alle snudde seg mot Rani, og Arjun Singh trakk stolen tilbake til bordet. Blikket hans var fiksert på henne. Delia kommer til å kverke meg, men hvis jeg mister jobben, skal jeg gå ut med et smell.

«Du sa at du ville at leiligheten skal føles som et hjem, så vi lot oss inspirere av det klassiske interiøret i eldre indiske hjem.» Hun fortsatte å snakke i fem minutter til. Arjun tok ikke blikket fra henne.

Da hun var ferdig, innskjøt Delia: «Rani Gupta jobber i teamet mitt. Hun har hjulpet oss med denne delen av planene.»

Arjun kikket irritert på Delia og sendte henne et blikk som tydelig sa at han ikke trodde henne.

Han er veldig god til å lese mennesker og hater folk som tar æren for andres arbeid.

Det punktet sto ikke på listen, men det burde ha gjort det.

«De fleste forslagene er gamle og utbrukte. Jeg vil ha flere originale ideer som jaali-designen.»

Rani stivnet. Stillheten var øredøvende.

«Mr. Singh, jeg kan forsikre deg om at alle forslagene er unike. Hvis du ikke likte disse, kan vi utvikle flere forslag», stotret Delia.

«Dette hotellet må stå ferdig om et halvt år. Jeg kan ikke skusle bort mer tid på å se på forslag. Kan du garantere at firmaet ditt forstår visjonen jeg har for dette hotellet?»

«Dette prosjektet er uhyre viktig for oss. Vi skal sette våre beste folk på jobben. Rani Gupta skal lede prosjektet.» Dette løftet ble fremsatt av selskapets direktør, Ian Rabat. Han var en liten, tynn mann med firkantede briller og bukkeskjegg. Faren hans hadde startet firmaet og var R-en i RKS. Alle de andre tiltalte hverandre ved fornavn, men han var bare Mr. Rabat.

«Men  …» Delia ville si noe, men et skarpt blikk fra Mr. Rabat stanset henne.

Ranis hjerte hamret i brystet. Skjedde dette virkelig? Skal jeg lede et stort prosjekt? Arjun møtte blikket hennes og løftet haken. Spør han om jeg synes det er greit? Det er ikke mulig! Rike, indiske menn ba ikke om tillatelse, de tok det de ville ha. Eksmannen hennes, Navin, dukket straks opp i tankene.

Hun nikket kort til ham, prøvde å virke nonchalant som om hun ble spurt om å lede store prosjekter hver dag. Men så kom panikken. Kunne hun håndtere en klient som Arjun Singh?

«Jeg er villig til å gi firmaet en begrenset kontrakt for eierens leilighet, pluss plantegninger og 3D-planer for resepsjonen som gjenspeiler planene for leiligheten. Videre arbeid avhenger av hvor imponert jeg blir av forslagene for resten av hotellet. Send meg et prisoverslag i dag. Hvis det er rimelig, får dere en signert kontrakt i morgen.» Arjun reiste seg og gikk ut av rommet uten et ord.

I ti sekunder hersket en perpleks stillhet i rommet, og så brøt praten løs. Alle snakket i munnen på hverandre. Delia gikk for å snakke med Mr. Rabat.

Rani snek seg ut og tok igjen Arjun ved heisen. «Jeg ser frem til å jobbe med deg, Mr. Singh.» Hun rakte frem hånden, og han så på den et øyeblikk før han trykket den. Hånden hennes føltes liten da den ble omsluttet av det faste håndtrykket hans. En deilig sitring danset gjennom kroppen. Hun var 1,62 høy og hadde 5 centimeter høye hæler, men hun måtte legge hodet bakover for å se ham i øynene. Da blikkene deres møttes, ble hun mo i knærne.

«Kall meg Arjun.» Det rykket i munnvikene hans. «Kan jeg kalle deg  … var det Rani?» Han sa navnet hennes langsomt, som om det var en slurk av god vin han rullet rundt i munnen.

«Eh, ja, klart det.» Hun prøvde å dra til seg hånden, og han slapp henne, men han brøt ikke blikkontakten. Denne mannen oste av sex og sjarm. Forsiktig, Rani!

«Hvor mye av planene for leiligheten er utviklet av deg?» spurte han.

«Alt sammen.»

Han smilte. Ikke det tilknappede, høflige smilet hun hadde sett ham gi på tv eller i et møte. Dette var bredt og avslørte et lite smilehull. Hun kjente et sug i magen. Hun hadde sett hundrevis av bilder av denne mannen, men ikke med smilehull.

«Jeg har hatt møter med interiørarkitekter i flere måneder, men ingen har kommet i nærheten av det jeg vil ha. Du er begavet, Rani. Jeg gleder meg til å se forslagene dine for resepsjonen.»

Nå var det Ranis tur til å smile bredt. «Jeg har allerede planene klare for resepsjonen. Jeg tror du vil like dem.»

Han smilte igjen. Heisen kom, og han gikk inn. Han snudde seg mot henne. «Jeg tror vi kommer til å jobbe godt sammen. Namaste, Rani», sa han silkemykt idet døren lukket seg.

Namaste, kjekken! Rani stirret på den stengte heisdøren og skvatt høyt da noen kremtet bak henne. Delia sto der.

«Jeg ser at du gjør deg kjent med Mr. Singh.»

«Jeg har brukt mye tid på å lese meg opp på ham. Jeg ville få et mer personlig inntrykk av ham siden vi skal jobbe sammen», sa Rani. Hvorfor måtte Delia tvile på alt hun gjorde?

Delia nikket. «Jeg leste memoet ditt. Jeg var ikke enig i vurderingen din, men siden det gikk som det gikk, må du ha gjort grundige undersøkelser.»

Det var det nærmeste Delia ville strekke seg, men Rani godtok unnskyldningen. Hun la hendene på ryggen så Delia ikke skulle se at de skalv.

«Gratulerer. Du leder dette prosjektet nå, men du må rapportere til meg, og jeg kommer til å holde nøye øye med deg.»

Rani sukket innvendig. Hun ville få skylden for eventuelle feil, og Delia ville ta æren for alt som ble vellykket. Men den tid, den sorg. Hun ville ikke la Delia legge en demper på gleden.

«Flott. Jeg ser frem til å jobbe med deg», sa hun med påtatt entusiasme. Så slo det henne at hun endelig hadde et lite overtak på Delia. Mr. Rabat hadde allerede sagt til klienten at Rani skulle lede prosjektet. «Kan jeg anta at forfremmelsen min blir offisiell snart?»

«Vi får se», sa Delia.

Men Rani ville ikke gi seg denne gangen. Hun hadde jobbet lange arbeidsdager med dette prosjektet, hadde ikke gjenbrukt forslag som kollegene, og derfor hadde firmaet vunnet anbudskonkurransen.

«Det virker ikke riktig at et så stort prosjekt skal ledes av en juniorarkitekt.» Rani la armene i kors.

«Nei, det har du vel rett i», vedgikk Delia motvillig.

Ja! Endelig! Rani smilte bredt.

«Dette er et stort skritt for deg, Rani, så la meg gi deg et råd. Vi jobber i en bransje som er dominert av menn. Det skal mye til for å lykkes som kvinne, særlig i Las Vegas. Du har det som skal til for å nå toppen, men du har allerede en prikk på rullebladet. Dette prosjektet kan få fart på karrieren din  …» Hun holdt inne og så megetsigende på Rani. «Hvis du ikke blir involvert med klienten.»

«Unnskyld meg, Delia  …»

Delia himlet med øynene. «Å, spar meg. Sånn som dere to glodde på hverandre der inne  … Det ble lagt merke til. Jeg vil bare minne deg på at dette firmaet har strenge moralske regler i ansettelseskontrakten. Vi så bort fra dem for to år siden, men du får ikke en ny sjanse.»

Skamfølelsen prikket i kroppen da Delia hintet om Ranis fortid i firmaet. Eksmannen hadde skapt kaos på jobben hennes. Like etter at hun søkte om skilsmisse, hadde mannen hennes dukket opp på kontoret og blåst opp forholdet hennes med den tidligere sjefen til voldsomme proporsjoner. En god mann fikk sparken. Det Delia ikke visste, var at Rani hadde en vond fortid. Det forrige ekteskapet hadde gjort Rani til en fange i eget hjem. Hun hadde ikke til hensikt å la en mann få kontroll over henne igjen. Spesielt ikke en indisk mann. Når man giftet seg med en indisk mann, giftet man seg med familien hans. Det hadde hun fått lære på den harde måten. Hun var ferdig med tradisjonelle indiske familier.

Arjuns prosjekt var hennes billett ut av den bakevjen hun befant seg i på jobben. Han hadde allerede brutt kontrakten med det beste interiørarkitektfirmaet i Las Vegas. Hvis hun lyktes der de hadde mislyktes, ville folk slutte å snakke om fortiden hennes og sette søkelys på talentet hennes. Hun kunne endelig følge drømmen om å starte sitt eget firma.

«Ingenting er viktigere for meg enn jobben, Delia. Arjun Singh vil aldri bli noe annet enn en klient.»

Hun kikket tilbake på heisdøren. Smilehull eller ei, dette var hennes store sjanse til å få kontroll over livet sitt, og hun skulle ikke ødelegge den.

«Så du har endelig engasjert et firma?»

«Ja, mamma», sa Arjun i telefonen. Han var akkurat ferdig med å oppdatere moren om hotellet. «Arkitekten som skal lede prosjektet er indisk, så hun forstår hva jeg er ute etter.» Arjun smilte da han kom på at han skulle møte Rani i kveld. RKS holdt en mottakelse for å feire kontrakten.

«Utmerket. Hvor lenge er det til hotellet er ferdig?»

Han var glad for at moren ikke likte videosamtaler. Hun så ikke at han himlet med øynene. Han visste hva som ville komme nå.

«Jeg vet ikke sikkert.»

«Arjun, ikke lyv for moren din. Du har ikke skrevet under på en kontrakt uten en dato for ferdigstillelse.»

«De har et halvt år på seg. Og de får en bonus hvis de klarer det på fem måneder.»

«Det høres bra ut. Pandit-ji fortalte meg at det er en lykkebringende dato i mars for bryllupet.»

Arjun sukket dypt. «Nå igjen?»

«Aaare, pandit-ji tror at en så lykkebringende dato ikke vil dukke opp igjen før om to år. Det passer også godt med hotellprosjektet. Alle planetene står på linje.»

Selvfølgelig hadde morens godt betalte astrolog klart å finne en dato som korresponderte med den tiden moren hans trengte for å planlegge et stort indisk bryllup.

«Jeg skjønner ikke hvorfor det haster sånn?»

«Haster? Hema og familien hennes har ventet tålmodig i fem år. Og nå som vi er forretningspartnere, er det ikke riktig å utsette det lenger. Vi må styrke forholdet til Hemas familie. Kom hjem om en måned til divali, så kunngjør vi forlovelsen da.»

Arjun rullet med hodet for å fjerne spenningene. Han begynte å gå tom for unnskyldninger, både overfor foreldrene og Hema. Han drømte om å utvide imperiet til hele verden, men familiens formue var bundet. Han hadde ikke likvide midler til å få det til å skje. Familien til Hema var nære venner og hadde kommet til ham med en milliardavtale det var vanskelig å si nei til. Hotellet i Las Vegas var det første i en planlagt hotellkjede verden rundt. Det arrangerte ekteskapet med Hema var blitt foreslått av foreldrene hans for å sikre at forretningsforholdet ble styrket med et privat forhold. Arjun hadde gått med på det. Hema var en hyggelig kvinne, og hun var godt kjent med familietradisjonene hans. Dessuten hadde han vært gjennom en kjærlighetssorg. Han kom uansett ikke til å gifte seg av kjærlighet, så hvorfor ikke gifte seg med noen som garantert ville passe inn i familien hans?

«Hvorfor kan vi ikke vente til hotellet er ferdig og gjøre unna forlovelsen og bryllupet samtidig? Jeg kommer til å bli veldig opptatt de neste månedene.»

Selv om han hadde til hensikt å gifte seg med Hema, var en formell forlovelse veldig seriøst. Han hadde ikke lyst til å gjøre det. Ennå.

«Da blir forlovelsesselskapet bare enda et selskap ingen kommer til å huske. Jeg sender flyet. Du kan være tilbake igjen i løpet av to dager.»

«Ma…»

«Kom igjen, har ikke du sådd nok av villrisen din, som de sier i Amerika?»

Arjun smilte. «Det heter ’å så vill havre’.»

«Ja, ja, vill havre.» Hun la til i en mildere tone. «Du vil ha godt av å komme hjem, beta, om så bare for et par dager. Søsteren din gir meg halsbrann. Nå vil hun finne seg en jobb i Delhi og bo for seg selv. Og så er det Sameer …»

Arjun sukket. Det var en konstant spenning i familien mellom de veldig tradisjonelle og strenge foreldrene og de opprørske søsknene. Han hadde en bror og tre søstre. Han snakket med moren en stund til om problemene hun hadde med dem.

Ti sekunder etter at han hadde lagt på, satte telefonen i med melodien til «We Are Family.» Det var en SMS fra søsteren Divya.

Kan du snakke med mamma? Jeg er en velutdannet, voksen kvinne med mål og drømmer. Hun forventer at jeg skal sitte hjemme og vente på å bli gift.

Divya hadde åpenbart overhørt morens klager om henne til ham. Han hatet å stå mellom barken og veden, men han var nødt til å ta den rollen for å opprettholde husfreden.

Jeg skal finne på noe.

Resten av dagen gikk med til å fatte beslutninger for hotellet. Den typen problemer kunne han faktisk løse. Klokken halv seks ba han sjåføren, Sam, om å kjøre ham til RKS Architecture. Vel fremme ba han Sam om å holde seg i nærheten. Han avskydde mottakelser og planla ikke å bli lenge.

Han gikk inn, men bråstoppet. For noen uker siden da han kom for å høre forslagene deres den første gangen, hadde lobbyen sett ut som alle andre lobbyer. Nå var den forvandlet. Kongeblå silkegardiner med gylne broderier var hengt opp som midlertidige skillevegger som skapte hyggelige samlingssteder. Sofaer med puter i vakre stoffer og farger sto mellom gardinene. En lysekrone hang over hver sittegruppe.

Han ble stående og se seg rundt. Det var som hoffsalen i et gammelt indisk palass. Det lignet et maleri som hang hjemme hos ham. Det viste den store hallen i palasset da tipp-tipp-tipp-oldefaren var konge.

«Liker du det?»

Han snudde seg. Rani Gupta smilte til ham. Hun hadde trukket håret tilbake i en elegant knute, og de mørke øynene var fremhevet med kajal. Leppene hadde et lett strøk med gloss. Han likte at hun ikke var oversminket. Hun var en naturlig skjønnhet.

Han nikket ivrig. «Det er dette jeg vil ha i hotellobbyen.»

Ranis smil ble bredere, og han prøvde å la være å stirre. Det siste halvannet året hadde han møtt de vakreste kvinnene i Las Vegas. Ingen hadde tiltalt ham. Men Rani Gupta hadde fanget oppmerksomheten hans umiddelbart. Kanskje fordi hun hadde forstått visjonen hans bedre enn noen andre. Eller kanskje det var de store, runde øynene som glitret av en blanding av intens lengsel og vemod. Hun hadde på seg en svart buksedress og kremfarget bluse. Det var det kjedeligste antrekket en kvinne kunne bære, men likevel hadde hun tent en gnist i ham.

Apropos vill havre. Han fortrengte den tanken. Han innledet aldri et forhold hvis det ikke fantes en enkel vei ut igjen. Og å bli involvert med en kvinne på jobben brøt for mange regler.

«Jeg håpet du ville like det. Jeg har noen jaali-vegger jeg vil vise deg. Jeg tenkte vi kunne bruke det samme designet i hele hotellet for å gi det et helhetlig preg.»

Rani Gupta, du har klart å gjøre noe spesielt. Du har overrasket og imponert meg. Han hadde sett for seg en vanlig mottakelse med gjennomsnittlige viner, kjedelig mat og oppblåste ledere.

Som på stikkord kom flere av lederne i firmaet bort til ham. Rani holdt seg i bakgrunnen mens Arjun ble presentert for dem. Ian Rabat snakket med en myndighet som ikke sto i stil til den spinkle skikkelsen. Arjun brydde seg ikke med å holde styr på alle navnene til mennene. De så like ut, alle sammen, i grå eller svart dress med mønstrete slips. Han husket dem så vidt fra det første møtet.

«Si meg, Mr. Singh, hvorfor valgte du Las Vegas til det første hotellet i USA?» Spørsmålet kom fra en rund, liten mann med jovialt smil og måne. Arjun husket at han var leder for regnskapsavdelingen.

«Det var nærmest ved en tilfeldighet. Jeg har overveid å utvide til Amerika i mange år. Så ble Sandaway lagt ut for salg. Det var den rette størrelsen, og jeg tenkte at renovering var en god og rask måte å komme inn på markedet på.»

«Det var klokt. Hotellet er solid bygget og ligger på en av de beste tomtene. Det vil bli spektakulært og tiltrekke seg den typen klientell du ønsker», sa Ian Rabat. Arjun himlet med øynene innvendig. Det hadde tatt ham over et år å finne den rette eiendommen, og enda lenger å finne det rette arkitektfirmaet. Nei, den rette arkitekten.

«Hvorfor vil du kalle det Mahal?» Spørsmålet kom fra en mager mann ved navn Pierce Waters. Han var sjef for juridisk avdeling.

«Mahal betyr palass på hindi  …»

«Ah, som Taj Mahal», utbrøt Pierce. «Jeg reiste dit for seks år siden med kona. Jeg kan fortelle deg  …»

Arjun lot mannen snakke til han kunne unnskylde seg for å gå på toalettet. Han ville egentlig gå, men han ville snakke med Rani først.

Han så at hun ristet opp pynteputer. «Du er interiørarkitekt, ikke stylist. Du har vel folk til å gjøre dette?»

Hun snudde seg og smilte. «Jeg mener at interiørarkitekter og stylister går hånd i hånd. Særlig for prosjekter som dette.» Hun holdt opp en pute og pekte på det intrikate mønstret på veggen. «Putene er brodert i samme mønster som skal skjæres ut i veggen. Når det blir gjort riktig, går interiøret i ett med arkitekturen.»

Lysekronen kastet et mykt lys over ansiktet hennes. Øynene var til å drukne i. Han smilte. Du har min fulle oppmerksomhet, Rani Gupta.

«Du har imponert meg. Du har virkelig talent for dette.»

«Takk, Mr. Singh.»

«Kall meg Arjun.»

«Jeg foretrekker å holde det på et formelt nivå. En klok mann har sagt at det er best å ikke la forretninger bli personlige.»

Hun siterte ham.

«Du har gjort undersøkelser om meg, men jeg vet ingenting om deg.»

Han tok et skritt nærmere da en servitør skulle forbi. Leppene hennes skilte seg, den rosa munnen var forførende frodig. Hun mistet puten i gulvet. Han ble fristet til å kysse henne.

Han tok et skritt tilbake og kjeftet på seg selv. De skulle jobbe sammen i flere måneder, og han var klienten hennes. Han ville ikke sette henne i en kinkig posisjon, spesielt ikke når sjefene hennes var i samme rom. Han ga seg selv det samme rådet han pleide å gi broren: hold smekken igjen.

«Spiller telefonen din ’We Are Family’?» spurte Rani lattermildt. Arjun innså at telefonen hans ga lyd fra seg. Han så på meldingen. Den var fra Hema.

Moren din planlegger forlovelse. Gjør noe! Utsett det et år.

Ergrelsen kvernet i ham. Hema var heller ikke klar til å gifte seg. Men hun hadde aldri sagt det til noen andre enn ham. Han befant seg i en vanskelig situasjon siden faren til Hema var en stor investor i dette hotellet. Men hun overlot til ham å løse problemet. Akkurat som søstrene hans gjorde.

«Er det noe galt?»

«Nei.»

«Du ser litt opprørt ut. Var det en melding fra en i familien din?»

«Har du søsken?» spurte han.

Hun nikket. «En bror og en søster.»

«Er de yngre eller eldre.»

«Yngre.»

«Det må være et stort ansvar.»

«Det å være eldst medfører jo mye ansvar i en indisk familie. Foreldrene forventer at du skal disiplinere yngre søsken, og søsknene vil at de eldre skal utkjempe slagene deres med foreldrene.» Hun smilte megetsigende. Han fikk følelsen av at hun visste hvordan han hadde det og tilbød ham å lette hjertet sitt. Det var lett å se for seg at de to satte seg ned i en sofa og snakket sammen. Han kunne fortelle henne om krisen som bygget seg opp hjemme hos ham. Har jeg gått fra vettet? Han fortalte ingen om familien sin. Det hadde han aldri vært fristet til å gjøre.

Rani så på ham med de store, mørke øynene, og han kjente en magnetisk dragning til henne.

Rani er forbudt område!

Han rettet ryggen og byttet samtaleemne. «Du har fått en flott start på prosjektet.»

«Takk. Vi kan avtale jevnlige møter slik at vi kan legge siste finger på verket og begynne å bygge parallelt. Vi har en stram timeplan, og jeg håper at jeg kan jobbe sammen med deg de neste ukene.»

«Jeg er ganske opptatt, så du må forholde deg til staben min fra nå av.»

